การแข่งขันฟุตบอลโลกรอบสุดท้าย ที่แอฟริกาใต้
เหลือเวลาอีกไม่ถึง 500 วัน การแข่งขันฟุตบอลโลกรอบสุดท้าย ที่ประเทศแอฟริกาใต้ก็จะเริ่มขึ้น ซึ่งจะเป็นฟุตบอลโลกครั้งแรก ที่จัดขึ้นในทวีปแ
เจ้าภาพ แอฟริกาใต้ เลือก 9เมืองให้จัดฟุตบอลโลกครั้งนี้และเมื่อวันจันทร์ที่ผ่านมาก็ได้เผยโฉมโปสเตอร์ฟุตบอลโลกอย่างเป็นทางการ ที่บลูมฟองแตนเมืองเอกของมณฑลฟรี สเตท ซึ่งตั้งอยู่ทางตอนกลางของประเทศ แดนนี จอร์แดน ประธานคณะกรรมการ จัดการแข่งขันฟุตบอลโลกของแอฟริกาใต้เปิดเผยว่า จะมีการจัดกิจกรรมในพื้นที่ส่วนต่างๆทั่วประเทศเพื่อปลุกกระแสฟุตบอลโลกครั้งนี้ คุณแดนนี บอกว่า เมืองต่างๆตัดสินใจจัดกิจกรรมขึ้น โดยเริ่มจากโครงการระดับโรงเรียน ส่วนที่มณฑลฟรี สเตท ทางสถานทูตอิตาลีจะมีหลายโครงการ และจะเน้นความสนใจไปที่เยาวชน ทางด้านเซปป์ แบลตเตอร์ประธานสหพันธ์ฟุตบอลนานาชาติ หรือฟีฟ่า เชื่อว่าแอฟริกาใต้พร้อมเป็นเจ้าภาพฟุตบอลโลกแต่ยังจำเป็นต้องสร้างกระแสความตื่นตัวให้มากขึ้น รัฐบาลแอฟริกาใต้กำลังก่อสร้างหรือปรับปรุงสนามแข่งขัน10 แห่งที่จะใช้จัดฟุตบอลโลก เจ้าหน้าที่แอฟริกาใต้บอกว่า ถึงแม้การก่อสร้างล่าช้าและงบประมาณบานปลาย แต่ทั้ง 10 สนามจะเสร็จสมบูรณ์ภายในปีนี้ ปีเตอร์ ครอนเย่ โฆษกฟุตบอลโลกของนครเคปทาวน์ มั่นใจว่า แม้สนามแข่งขันฟุตบอลโลก ที่นครเคปทาวน์เป็นสนามแห่งสุดท้าย ที่เริ่มก่อสร้างแต่ก็จะเสร็จทันเวลา เขาบอกว่า สนามจะสร้างเสร็จในวันที่ 14ธันวาคมนี้ และในปลายเดือนตุลาคมก็จะสามารถส่งมอบให้ฟีฟ่า เข้ามาจัดการติดตั้งอุปกรณ์ต่างๆที่ใช้ในการแข่งขัน นอกจากสนามแข่งขันแล้ว รัฐบาลแอฟริกาใต้กำลังปรับปรุงถนนสนามบิน และระบบขนส่งมวลชนให้ทันสมัย รับฟุตบอลโลกซึ่งคาดว่าจะมีชาวต่างชาติเดินทางเข้ามาประมาณ 400,000 คน เจ้าหน้าที่แอฟริกาใต้ บอกว่า มีผู้ติดต่อห้องพักเข้ามาแล้วประมาณ2 ใน 3 จากที่มีอยู่ 55,000 ห้อง และได้จำหน่ายตั๋วชมฟุตบอลโลกออกไปแล้วบางส่วน ส่วนมาตรการรักษาความปลอดภัยนั้นรัฐบาลแอฟริกาใต้กำลังว่าจ้างตำรวจเพิ่มเติมอีก 55,000 นายขณะที่อาสาสมัครซึ่งจะมาช่วยงานมีราว 40,000 คนมากกว่าความต้องการถึง 10 เท่า ฟุตบอลโลกรอบสุดท้าย ที่แอฟริกาใต้จะเปิดสนามกันในวันที่11 มิถุนายนปีหน้าที่นครโจฮันเนสเบิร์ก การแข่งขันจะใช้เวลา 1 เดือนซึ่งเราจะรู้ว่าทีมใดคือแชมป์ฟุตบอลโลกปี 2010 ในวันที่ 11 กรกฏาคม